מוחמד תווחידי

מוחמד תווחידי (באנגלית: Mohammad Tawhidi, בפרסית: محمد توحیدی; נולד ב-1983) הוא אימאם מוסלמי שיעי, סגן נשיא מועצת האימאמים העולמית, אושיית רשת אוסטרלית יליד איראן ממוצא עיראקי, אשר נודע בשל ביקורותיו נגד האסלאם הרדיקלי ופעולותיו לקידום רפורמות בחברה המוסלמית.

 ביוגרפיה 
תווחידי נולד בשנת 1983 בעיר קום, איראן למשפחה עיראקית מוסלמית שיעית שמרנית אשר הגיעה מעיראק בעקבות רדיפות בתקופת שלטונו של סאדאם חוסיין. במשפחתו תווחידי הוא דור שלישי של אימאמים ולדבריו הוא מצאצאי בני הלוויה של מוחמד.

בשנת 1995 בהיותו בן 12 עברה משפחתו לאוסטרליה. לדבריו לאחר שעברה משפחתו לעיר פרת' הקים בה אביו את המסגד השיעי הראשון באוסטרליה.

בשנת 2007 חזר לאיראן ולמד באוניברסיטת אל-מוסטפא ב-קום. בנוסף למד אצל האייתוללה סעיד סאדיק חוסייני שיראזי.

בשנת 2010 הוסמך כאיש דת ולאחר מכן נשלח מאיראן לפעילות הטפה כאיש דת לארצות דוברות אנגלית כמו קנדה ואוסטרליה עבור המשטר האיראני.

לדבריו בשנת 2012 נעצר נחקר ונכלא באיראן בעקבות ביקורת שהעביר נגד שחיתות של המשטר.

לאחר מכן עבר לעיראק והיה מעורב בכמה פרויקטים בתחום התקשורת בפרט בתחנות הטלוויזיה של שיראזי בעיר כרבלא והיה שותף להקמת רשת האימאם חוסיין TV 3 שבשפה האנגלית המיועדת בין היתר לצעירים במערב, מוסלמים ולא-מוסלמים, המעוניינים להכיר את הגישה השיעית. הרשת משדרת ב-4 שפות.

לדבריו לפני שנת 2014 היה אסלאמיסט, ופונדמנטליסט קיצוני בטרם חל מפנה כה משמעותי בעמדותיו.

בין הדברים שהשפיעו עליו היה כשראה כיצד מוסלמים הורגים מוסלמים בשם הדת ובין היתר דודו נחטף ונשרף בעודו חי על ידי כוחות המדינה האסלאמית - דאעש.

התגורר באדלייד שבדרום אוסטרליה. נכון לשנת 2025 איננו מתגורר באוסטרליה.

תווחידי הוא הנשיא לשעבר של האגודה האסלאמית בדרום אוסטרליה, אותה הקים בשנת 2016. הוא מגדיר את עצמו כ"אימאם השלום".

ראיונו הראשון ופריצתו לתודעה באוסטרליה היה ב-2016 ברשת חדשות 7 - מרשתות הטלוויזיה הבולטות שם. בעקבות דבריו החל לקבל ביטויי שנאה ויריקות מקרב חלק מבני הקהילה המוסלמית והיו שניסו לתייג אותו בתור "האימאם המזויף".

כמו כן התפרסם לאחר הפיגוע במנצ'סטר ארנה בעימות עם איש ציבור מוסלמי בראיון ברשת-7 News והטיח בו שלא ישקר לצופים בנוגע להשפעות של הכתבים המוסלמיים וההיסטוריה המוסלמית שבה האסלאם הופץ באמצעות החרב, על תהליך ההקצנה של הצעירים.

ב-2018 פרסם את ספרו "The Tragedy of Islam: Admissions of a Muslim Imam"

ב-2019 כתב במערכת הבלוגים של אתר The Times of Israel

מינואר 2022 הוא חבר הנהלת מועצת האימאמים העולמית ה-GIC המונה מעל 1500 אימאמים סונים ושיעים, הארגון שוכן בטורונטו שבקנדה.

כמו כן הוא משמש כיועץ לענייני סיכול קיצוניות וטרור במכון המחקר TRENDS Research & Advisory אשר מרכזו שוכן באבו דאבי וע"פ תצהיריו הוא נושא בין היתר בתואר שני בלוחמה בטרור. 

תווחידי דובר ערבית, אנגלית ופרסית.

 עמדות והשקפות עולם 

תווחידי הזדהה ב-2015 כתלמיד של סדיק א-שיראזי אשר לדבריו הסמיכו כאימאם, עם זאת תווחידי הבהיר ב-2017 שהוא אדם חופשי המדבר בשם עצמו ולא כנציג של האייתוללה שיראזי.

תווידי מתח ביקורת על יחסו של המשטר האיראני לקטינים, באומרו שהוא סותר את הסטנדרטים הבינלאומיים להגנת ילדים ואת חלק מהתורות האסלאמיות.

באוגוסט 2019, כאשר שללו את הלגיטימציה של קשמיר כמדינה, הוא טען כי קשמיר שייכת להודו ותמיד הייתה חבל ארץ השייך לעם ההודי ואף אמר שמבחינה היסטורית גם פקיסטן הייתה צריכה ליהיות חלק מהודו.

תווחידי הביע סולדריות כלפי ישראל וטען שמדינת ישראל תמיד הייתה שייכת ליהודים ושהפלסטינים צריכים לקבל את ישראל כמדינה יהודית.

תווחידי פעיל במספר רשתות חברתיות ובכמה שפות שונות. נחסם מספר פעמים ברשת הפייסבוק בעקבות פרסומים שהעלה לדף שלו

ב-2019 ביקר במחנה הריכוז אושוויץ והיה בכך לאחד מאנשי הדת השיעים הראשונים שבאו לחלוק כבוד לנרצחי השואה.

 בנוגע לאסלאם ולחברה המוסלמית 

תווידי תומך במערכות חינוך המקדמות חופש אינטלקטואלי, חשיבה ביקורתית על טקסטים דתיים, ושילוב של מדע ופילוסופיה לצד לימודי דת.

תווחידי מאמין שהחברה המוסלמית צריכה לעבור רפורמציה כחברה מבפנים, כפי שעשו דתות אחרות כדי לשרוד ולהיות מקובלות לפי הנורמה החברתית בעולם הגם שהוא סבור שלא ניתן לעשות רפורמה ביסודות האסלאם עצמו כגון בספר הקוראן. עם זאת הוא סבור שחלק מהמקורות שנוספו ליסודות אלו מאוחר יותר צריכים להידחות, כך למשל אינו מקבל את החדית כמקור מחייב וסבור שיש לפסול תכנים ממנו.

תווחידי מרבה להסביר מדוע להבנתו ע"פ מקורות האסלאם וע"פ הידע ההיסטורי, יש לדחות את הגישות של האסלאם הקיצוני ואת הטענות עליהן הם מסתמכים

הוא סובר כי צריך לגנות את כל מעשי הטרור שמופיעים בקוראן, ולהגדיר את האסלאם הפוליטי כגון המדינה האסלאמית כגופים קיצונים ורדיקלים שלא מייצגים את האסלאם. כך למשל ביוני 2017, אחרי מתקפת הטרור בלונדון, הוא הגדיר אותם כ"גידול סרטני" בדת האסלאם. יתר על כן הוא קורה לרשויות הביטחון במדינות מערביות לבצע באופן קבוע מעקב כלכלי וביטחוני אחרי אנשי דת בכירים בקהילות מוסלמיות במערב.

תווחידי תומך במניעת בניית מסגדים של תנועות אסלאמיסטיות ברחבי העולם כשם שמדינות ערביות בולטות כמו סעודיה ואיחוד האמירויות אוסרות עליהם להקים מסגדים ובנוסף לכך הוא סבור שדי במדינות מערביות בקיומו של מסגד מקומי ותיק ובמוסדות קהילה מוסלמיים ללא ריבוי מסגדים בהן אשר להבנתו הופכות למסגדים בשימוש האסלאם הקיצוני. בנוסף הוא מציע שהרשויות יבדקו ויאשרו את ספרי הדת הנמצאים במסגדים כך שהוצאות לאור המפרסמות גרסאות של ספרי דת המעודדים אלימות ושנאה לא יהיה במסגדים ובפרט את הגרסאות המוכרות כיום של הספר צחיח אל-בוח'ארי. בנוסף הוא תומך בפינוי מהגרים מעודדי טרור אשר מגיעים מהמזרח התיכון למערב.

תווחידי ביקורתי בנוגע לזכויות הנשים בעולם המוסלמי וקרא למינוי נשים למועצת האימאמים באוסטרליה, התנגד ללבישת חיג'אב במקומות ציבוריים באוסטרליה. כמו כן הוא מבקר את השימוש בבורקה בתור לבוש.

תווחידי מתנגד לאלימות במשפחה כגון "זכות הבעל להכות את אשתו", למילת נשים, לפוליגמיה בארצות שבהן החוק אוסר זאת, ולרצח או כל עוינות כלפי אלו הבוחרים לעזוב את האסלאם.

בשל עמדותיו הוא סופג ביקורת וניסיונות דחיה והתנערות מקרב גורמים שונים המדברים בשם האסלאם. לטענתו הוא מאוים ולפיכך הוא הולך בליווי מאבטחים ושוטרים מתוך חשש לחייו.

קישורים חיצוניים



 theimamofpeace ברשת אינסטגראם.
Benefiting From Ramadhan | Part 1 | Shaikh M. Tawhidi, ה-28 ביוני 2014, בערוץ Imam Hussein TV 3, ברשת יוטיוב.
 Aussie Imam makes SHOCKING confessions about Islam, מ-11 ביוני 2017, בערוץ Glen_JudoChop ברשת יוטיוב.
 Reforming Islam | Imam Tawhidi | SPIRITUALITY | Rubin Report, מ-17 בדצמבר 2018, בערוץ The Rubin Report, ברשת יוטיוב.
 Conversations with Imam Tawhidi, מ-11 במרץ 2019, בערוץ Infinity Foundation Official ברשת יוטיוב.
 Imam Tawhidi EXPOSES Hamas Deception & "Palestinian" Cause — With PROOF, 2025, בערוץ Stand Tall Israel ברשת יוטיוב.
 الإمام التوحيدي: لا أؤمن بولاية الفقيه وخامنئي لا يمثل الإمام المهدي/אימאם תווידי: בתוכנית "השאלה הקשה", 22 בספטמבר 2025, ברשת סקיי-ניוז ערביה ברשת יוטיוב. (ראיון בערבית ובאנגלית).
 הרצאת הפתיחה של האימאם מ. טאוהידי, בכנס IMPAC "גישור על פערים: התמודדות עם קיטוב והקצנה בקרב צעירי אירופה", שנערך בפרלמנט האירופי ב-25 בספטמבר 2025, בערוץ IMPAC aisbl ברשת יוטיוב.
 מוחמד תווחידי, The Muslim Brotherhood in Morocco: Ideological Influence, Political Mobilization, and Security Implications, 17 באוקטובר 2025, באתר trendsresearch.

 הערות שוליים 

קטגוריה:פעילי אינטרנט אוסטרלים
קטגוריה:מהגרים מאיראן
קטגוריה:מהגרים לאוסטרליה
קטגוריה:אנשי דת מוסלמים שיעים
קטגוריה:ציונים ערבים
קטגוריה:אוסטרלים שנולדו ב-1983